Covid-19 kan vrouekrieket uithardloop | Netwerk24
Engeland se Danni Wyatt in aksie by die T20-Wêreldbeker-toernooi in 2020 in Australië. Foto: Getty Images
Meer as 80 000 toeskouers het vroeër vanjaar die eindstryd van die T20-Wêreldbeker-toernooi, wat in Melbourne, Australië, beslis is, bygewoon. Dit was 'n duidelike teken dat die gewildheid van vrouekrieket toeneem. Maar toe slaan die koronavirus toe en was wedstryde nie moontlik nie.
Om sake te vererger, is die Wêreldbeker in eendagkrieket wat vroeg in 2021 beslis moes word, met 'n jaar uitgestel. Nou het Clare Connor, direkteur van vrouekrieket in Engeland, gewaarsku dat indien spanne nie in die volgende 12 maande gereeld in internasionale wedstryde slaags is nie, spanne kan sukkel om kop bo water te bly.
"Dit is 'n bron van kommer," het Connor aan BBC Sport gesê.
"Sommige rade (lande se beheerliggame) sal in die volgende jaar begin sukkel – as hulle nie reeds sukkel nie. Die bekommernis is dat sommige rade nie in staat sal wees om dieselfde vlak van finansies, fokus en verbintenis te toon as wat die geval met die Engelse en Walliese Krieketraad en nog een of twee ander is nie."
Engeland se vrouespan meet tans kragte teen die Wes-Indiese Eilande in 'n T20-reeks van vyf wedstryde. Die Aussies is ook terug op die veld en het Nieu-Seeland Saterdag in 'n T20-kragmeting in Brisbane geklop.
"Die persepsie bestaan dat vrouesport swaarder getref word (deur die virus) as wat die geval met die mans is. Dit het my bekommer, maar terselfdertyd gemotiveer om te verseker dat dit nie die geval is nie," sê Connor.
"Ses maande gelede was vrouekrieket op almal se lippe. Ek is seker dit sal terugkeer . . . hoewel daar baie moet gebeur voordat ons weer by daardie punt is. Maar ek is regtig trots op wat ons die afgelope ses maande bereik het." – Reuters